## La Generalitat trasllada a Ineca les seues prioritats en la província d’Alacant, amb l’Estació Central, les infraestructures hídriques i la CV-95 com a eixos

*** Martínez Mus subratlla la col·laboració amb el teixit econòmic alacantí i destaca l’èxit de la col·laboració publicoprivada en matèries com les concessions portuàries
* El conseller ha destacat que la Generalitat rebrà més de 340 milions per a depuració, 100 per a l’Estació Central del TRAM, i, d’altra banda, l’execució en carreteres ascendirà a 37**

El conseller de Medi Ambient, Infraestructures i Territori, Vicente Martínez Mus, s’ha reunit amb membres de l’Institut d’Estudis Econòmics de la Província d’Alacant (Ineca) per a abordar les principals actuacions en marxa en la província i detallar l’avanç de les inversions estratègiques impulsades per la Generalitat.

En la trobada han participat diferents alts càrrecs de la Conselleria i d’esta organització que agrupa empresaris, entitats i institucions públiques i privades compromeses amb el desenrotllament econòmic i social d’Alacant. Davant d’ells, el conseller ha destacat la importància de la col·laboració amb els agents econòmics i socials del territori “per a alinear les inversions públiques amb les verdaderes necessitats de la província i garantir un creixement equilibrat i sostenible”.

Un dels punts que s’han abordat en la trobada ha sigut la planificació en matèria d’infraestructures hidràuliques, un àmbit clau per a la província. Segons ha detallat el conseller, Alacant rebrà, en els pròxims anys, uns 400 milions d’euros del Pla d’obres i els acords de cooperació.

Estes inversions, aprovades recentment en el Consell d’Administració de l’Entitat Pública de Sanejament d’Aigües Residuals (EPSAR), formen part del Pla d’obres 2026-2030. Martínez Mus ha subratllat que “la modernització i l’ampliació de les infraestructures hídriques és fonamental per a garantir la sostenibilitat dels recursos i el benestar dels ciutadans”.

Des de la Direcció General de Costes, Ports i Aeroports s’ha confirmat que s’estan duent a terme projectes per a instal·lar plaques fotovoltaiques a Xàbia, Altea, la Vila Joiosa i Santa Pola. De la mateixa forma, ha recordat inversions en el marc de la col·laboració publicoprivada, entre les quals destaca, entre altres, les instal·lacions del port de Torrevieja, a on s’estan invertint 100 milions d’euros.

**Estació Central d’Alacant**

El conseller també ha informat sobre l’avanç de les obres de l’Estació Central del TRAM d’Alacant, un dels projectes més emblemàtics de la Generalitat en matèria de mobilitat sostenible.

El projecte, que suposa una inversió superior als 100 milions d’euros i un termini d’execució de 52 mesos, avança segons el calendari previst. Actualment es treballa mitjançant el mètode constructiu *cut and cover*, que permet excavar des de la superfície per a posteriorment continuar els treballs en subterrani.

Les obres van a bon ritme i, així, en 2026 començarà una nova fase amb l’excavació en mina del túnel, que es prolongarà fins a principis de 2027, i a continuació s’abordarà la construcció de l’estació. La instal·lació de la via i els equipaments està prevista per a 2028, amb l’objectiu de posar en servici les noves infraestructures al començament de 2029.

**Desdoblament de la CV-95 i millora de la xarxa viària**

Un altre dels eixos tractats ha sigut la millora de les infraestructures viàries de la província. La Conselleria ha iniciat el procés administratiu per a la futura concessió del desdoblament de la carretera CV-95, que connecta Orihuela amb Torrevieja.

El projecte, amb un cost estimat de 180 milions d’euros, es desenrotllarà mitjançant un model de col·laboració publicoprivada i té com a objectiu incrementar la seguretat i la capacitat de la via per a adaptar-la a l’augment de trànsit derivat del creixement demogràfic i econòmic de la comarca.

L’actuació preveu el desdoblament del traçat actual, la construcció de variants que desviaran el trànsit dels nuclis urbans d’Orihuela, Bigastro, Jacarilla i San Miguel de Salinas, així com la millora d’interseccions, de drenatge i de servicis associats.

Més enllà de les planificacions futures, durant la reunió s’han exposat les actuacions que ja s’estan executant en la província. En total, durant este exercici s’executaran més de 37 milions d’euros. Entre estes actuacions destaca la rehabilitació del ferm de la carretera CV-840, a l’altura de Novelda i la Romana, amb una inversió de 570.000 euros.

El president d’INECA, Nacho Amirola, ha manifestat el seu agraïment al conseller i a tot el seu equip “perquè, després de 15 anys sol·licitant informació pressupostària, és la primera vegada que es fa un verdader exercici de transparència i es posen a la disposició de l’Institut les dades dels principals projectes del 2024 i del present any”. Al seu juí, “és un excel·lent començament per a treballar en l’anàlisi que ens permeta valorar l’impacte de l’acció política en l’economia de la província d’Alacant”.

Fecha: 20/10/2025